কুদঘাটের নন্দ মিত্র লেনের বাসিন্দা রুমা বসু। ছেলে পরিবার নিয়ে কর্মসূত্রে দিল্লিতে থাকেন। আর কুদঘাটের ফ্ল্যাটে একাই দিন কাটে বৃদ্ধার। রবিবার সকালে বাজারে গিয়েছিলেন। ৮টা নাগাদ ফাঁকা গলি দিয়ে বাড়ি ফিরছিলেন তিনি। কাঁধ থেকে ঝুলছিল ব্যাগ। মোটরবাইকে ৩ যুবক আচমকা বৃদ্ধার ওপর চড়াও হয়। দুষ্কৃতীরা ব্যাগ ছিনিয়ে নেওয়ার চেষ্টা করতেই, বৃদ্ধা তা আরও জোরে আঁকড়ে ধরেন। বাইকে বসে থাকা দুষ্কৃতীরাও ছিনতাইয়ের চেষ্টা চালিয়ে যায়। পরিস্থিতি বেগতিক বুঝে চিত্‍কার জুড়ে দেন বৃদ্ধা। আশপাশ থেকে লোকজন ছুটে আসতেই বাইকে নিয়ে হাওয়া হয়ে যায় দুষ্কৃতীরা। যাওয়ার সময় বৃদ্ধার পায়ের ওপর দিয়ে বাইক চালিয়ে দেয় দুষ্কৃতীরা। রবিবারের ঘটনার পুলিসে কোনও অভিযোগ দায়ের হয়নি। কিন্তু গরমের দিন সকাল ৮টার সময় এই ঘটনায় পথ নিরাপত্তা নিয়ে যেমন প্রশ্ন উঠেছে, প্রশ্ন উঠছে এশহরে বসবাসকারী নিঃসঙ্গ বয়স্কদের নিরাপত্তা নিয়েও।